CELEX: 
Language: el
Date: 2019-03-06 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τα μέτρα που έχει θεσπίσει ο Διεθνής Οργανισμός Πολιτικής Αεροπορίας για την παρακολούθηση, την υποβολή εκθέσεων και την επαλήθευση των εκπομπών των αεροπορικών μεταφορών με σκοπό την εφαρμογή παγκόσμιου αγορακεντρικού μέτρου

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η Ένωση και τα κράτη μέλη της είναι ένθερμοι υποστηρικτές της πρόθεσης του ΔΟΠΑ να θεσπίσει ένα παγκόσμιο αγορακεντρικό μέτρο για τις διεθνείς αεροπορικές μεταφορές παγκοσμίως με σκοπό να συμβάλει στην αντιμετώπιση της κλιματικής αλλαγής. Αυτό τονίζεται, αφενός, από το γεγονός ότι το Ευρωπαϊκό Κοινοβούλιο και το Συμβούλιο έχουν τροποποιήσει τρεις φορές το σύστημα εμπορίας εκπομπών της ΕΕ (ΣΕΔΕ της ΕΕ) προκειμένου να διευκολυνθεί η πρόοδος όσον αφορά το παγκόσμιο αγορακεντρικό μέτρο του ΔΟΠΑ, και, αφετέρου, από τις σημαντικές συνεισφορές —στα επίπεδα οικονομικών και εμπειρογνωμοσύνης— που έχουν καταβάλει η Ένωση και τα κράτη μέλη της
                  1
                στη Γραμματεία του ΔΟΠΑ κατά τα 6 τελευταία έτη ως βοήθεια για την επίτευξη του στόχου του. Η Ένωση είναι μεταξύ των πρώτων δικαιοδοσιών που θέσπισαν νομικά δεσμευτικές νομοθετικές διατάξεις με σκοπό την εφαρμογή του επονομαζόμενου συστήματος «CORSIA» του ΔΟΠΑ, μεταξύ άλλων και μέσω της παρούσας κατ’ εξουσιοδότηση πράξης, ενώ άλλα κράτη αναμένεται επίσης να λάβουν παρόμοια εθνικά μέτρα εφαρμογής.
            
            
               Όλοι οι τομείς της οικονομίας πρέπει να συμβάλουν στην αντιμετώπιση της κλιματικής αλλαγής. Η τιμολόγηση των εκπομπών αερίων θερμοκηπίου είναι σημαντική προκειμένου να τεθούν υπό έλεγχο οι δυνάμεις της αγοράς και να επιτευχθούν οικονομικά αποδοτικές μειώσεις των εκπομπών. Το ΣΕΔΕ της ΕΕ αποτελεί τον ακρογωνιαίο λίθο της πολιτικής της Ευρωπαϊκής Ένωσης για το κλίμα από το 2005, καθώς είναι βασικό εργαλείο για τη σημαντική μείωση των εκπομπών αερίων θερμοκηπίου (GHG), σύμφωνα με τη δέσμευση της Ένωσης στο πλαίσιο της συμφωνίας του Παρισιού η οποία έχει ως στόχο να περιοριστεί η αύξηση της θερμοκρασίας αρκετά κάτω από τους 2°C, και, εάν είναι δυνατόν, στον 1,5°C. Η συμπερίληψη των ενδοευρωπαϊκών πτήσεων στο ΣΕΔΕ της ΕΕ έχει επιτύχει μείωση/αντιστάθμιση ύψους περίπου 100 εκατ. τόνων CO2 μεταξύ του 2012 και του 2018
                  2
               . Το 2017 η οδηγία για το ΣΕΔΕ της ΕΕ αναθεωρήθηκε ώστε να συμβάλει δεόντως στους κλιματικούς και τους ενεργειακούς στόχους για το 2030
                  3
                και να προετοιμαστεί για την εφαρμογή του συστήματος του ΔΟΠΑ
                  4
               .
            
            
               Αυτή τη στιγμή προετοιμάζεται ενωσιακή νομοθεσία για την εφαρμογή, σε δύο στάδια, του συστήματος του ΔΟΠΑ. Σε πρώτο στάδιο, προστίθενται κατάλληλες διατάξεις σε τρεις νομοθετικές πράξεις εκτελεστικού και κατ’ εξουσιοδότηση χαρακτήρα: η παρούσα κατ’ εξουσιοδότηση πράξη, ο εκτελεστικός κανονισμός της Επιτροπής για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου
                  5
                και ο εκτελεστικός κανονισμός της Επιτροπής για την επαλήθευση των εκθέσεων δεδομένων και τη διαπίστευση των ελεγκτών
                  6
               . Το δεύτερο στάδιο ορίζεται στο άρθρο 28β της οδηγίας και αφορά τροποποιήσεις του ΣΕΔΕ της ΕΕ από το Ευρωπαϊκό Κοινοβούλιο και το Συμβούλιο, μέσω της συνήθους νομοθετικής διαδικασίας.
            
            
               Παράλληλα με την παρούσα κατ’ εξουσιοδότηση πράξη, έχουν γίνει αναθεωρήσεις τόσο του κανονισμού της Επιτροπής για την παρακολούθηση και την υποβολή εκθέσεων (MRR) όσο και του κανονισμού της Επιτροπής για την επαλήθευση των εκθέσεων που αφορούν τις εκπομπές αερίων θερμοκηπίου και τα τονοχιλιόμετρα και για τη διαπίστευση των ελεγκτών (AVR), ώστε να ληφθούν υπόψη οι διατάξεις περί παρακολούθησης, υποβολής εκθέσεων και επαλήθευσης (MRV) των προτύπων και συνιστώμενων πρακτικών (SARP). Από το 2010 και έπειτα η ΕΕ έχει αποκτήσει πείρα στην παρακολούθηση, την υποβολή εκθέσεων και την επαλήθευση των εκπομπών από τις αεροπορικές μεταφορές στο πλαίσιο της οδηγίας για το ΣΕΔΕ της ΕΕ, ενώ παράλληλα υπάρχει αρκετή ομοιότητα μεταξύ των διατάξεων του συστήματος του ΔΟΠΑ και των εν λόγω δύο κανονισμών. Οι λίγες διαφορές που μπορούν να εξαλειφθούν με χρήση εκτελεστικών αρμοδιοτήτων δυνάμει της οδηγίας αποτέλεσαν αντικείμενο άλλης πράξης, παράλληλα με την έκδοση της παρούσας κατ’ εξουσιοδότηση πράξης, η οποία άρχισε να ισχύει την 1η Ιανουαρίου 2018. 
            
            
               Το άρθρο 28γ της οδηγίας 2003/87/ΕΚ επιβάλλει στην Επιτροπή να θεσπίζει διατάξεις για την κατάλληλη παρακολούθηση, υποβολή εκθέσεων και εξακρίβωση των εκπομπών για τον σκοπό της εφαρμογής του παγκόσμιου αγορακεντρικού μέτρου του ΔΟΠΑ σε όλα τα καλυπτόμενα δρομολόγια. Οι εν λόγω διατάξεις πρέπει να βασίζονται στις σχετικές πράξεις που εκδίδει ο ΔΟΠΑ, αλλά και να αποφεύγουν οποιαδήποτε στρέβλωση του ανταγωνισμού και να συνάδουν με τις αρχές του ΣΕΔΕ της ΕΕ όσον αφορά την παρακολούθηση και την υποβολή εκθέσεων. Οι εκθέσεις σχετικά με τις εκπομπές πρέπει να ελέγχονται σύμφωνα με τις αρχές και τα κριτήρια εξακρίβωσης που καθορίζονται με την οδηγία για το ΣΕΔΕ της ΕΕ. Η κατ’ εξουσιοδότηση πράξη συμπληρώνει την υποβολή εκθέσεων βάσει των ανωτέρω κανονισμών, όσον αφορά τις πτήσεις και τις εργασίες που δεν καλύπτονται σήμερα από την οδηγία για το ΣΕΔΕ της ΕΕ (π.χ. πτήσεις μεταξύ του ΕΟΧ και τρίτων χωρών, πτήσεις μεταξύ του ΕΟΧ και διαφόρων άλλων περιοχών, καθώς και πτήσεις αποκλειστικά μεταξύ τρίτων χωρών ή μεταξύ τρίτων χωρών και υπερπόντιων εξαρτήσεων ή εδαφών). Καθώς στο παρελθόν διάφοροι φορείς εκμετάλλευσης αεροσκαφών έχουν υποβάλει επαληθευμένα στοιχεία σχετικά με τις εκπομπές από πτήσεις προς, από και μεταξύ αεροδρομίων που βρίσκονται στον Ευρωπαϊκό Οικονομικό Χώρο (ΕΟΧ), συμπεριλαμβανομένων των εξόχως απόκεντρων περιοχών, εξαρτήσεων και εδαφών, υπάρχουν ήδη υποδείγματα για την υποβολή εκθέσεων σχετικά με τις εκπομπές αυτές, τα οποία θα επικαιροποιηθούν ώστε να χρησιμοποιούνται για τις ευρύτερες πληροφορίες περί εκπομπών που αφορούν το σύστημα του ΔΟΠΑ. Σε αντίθεση με τους κανονισμούς για την παρακολούθηση, την υποβολή εκθέσεων, την επαλήθευση και τη διαπίστευση, η παρούσα κατ’ εξουσιοδότηση πράξη αποσκοπεί αποκλειστικά στην παροχή πληροφοριών στη Γραμματεία του ΔΟΠΑ. Στηρίζεται όσο το δυνατόν περισσότερο στους υπάρχοντες κανόνες και τα πλαίσια, ώστε να ελαχιστοποιήσει τον διοικητικό φόρτο για τους φορείς εκμετάλλευσης αεροσκαφών, τους ελεγκτές και άλλα ενδιαφερόμενα μέρη, και προσδιορίζει τον τρόπο με τον οποίο οι πληροφορίες που υποβάλλονται σύμφωνα με τους κανονισμούς για την παρακολούθηση, την υποβολή εκθέσεων, την επαλήθευση και τη διαπίστευση θα διαβιβάζονται στη Γραμματεία του ΔΟΠΑ.
            
            
               Το δεύτερο στάδιο ορίζεται στο άρθρο 28β παράγραφοι 1, 2 και 3 της οδηγίας και αφορά τροποποιήσεις του ΣΕΔΕ της ΕΕ, οι οποίες μπορούν να γίνουν μόνο από το Ευρωπαϊκό Κοινοβούλιο και το Συμβούλιο μέσω της συνήθους νομοθετικής διαδικασίας. Η Επιτροπή υποχρεούται να υποβάλλει εκθέσεις στο Ευρωπαϊκό Κοινοβούλιο και το Συμβούλιο σχετικά με την πρόοδο των διαπραγματεύσεων στο πλαίσιο του ΔΟΠΑ. Ειδικότερα, αυτό αφορά τις σχετικές διεθνείς πράξεις
                  7
               , τις συστάσεις που εγκρίνει το Συμβούλιο, τη δημιουργία παγκόσμιου μητρώου, τα εθνικά μέτρα που έχουν λάβει τρίτες χώρες για την εφαρμογή του παγκόσμιου αγορακεντρικού μέτρου, τις επιπτώσεις των επιφυλάξεων τρίτων χωρών και άλλες σχετικές διεθνείς εξελίξεις και ισχύοντα νομικά μέσα. Η Επιτροπή, σύμφωνα με την παγκόσμια αποτίμηση της UNFCCC, υποβάλλει επίσης έκθεση σχετικά με τις προσπάθειες να επιτευχθεί ο φιλόδοξος μακροπρόθεσμος στόχος για τη μείωση των εκπομπών CO2 του κλάδου των αεροπορικών μεταφορών στο ήμισυ σε σχέση με τα επίπεδα του 2005
                  8
               . Η Επιτροπή θα υποβάλει έκθεση στο Ευρωπαϊκό Κοινοβούλιο και το Συμβούλιο στην οποία θα εξετάσει τους τρόπους εφαρμογής αυτών των νομικών μέσων μέσω της αναθεώρησης της οδηγίας για το ΣΕΔΕ της ΕΕ, λαμβάνοντας υπόψη τους κανόνες που ισχύουν για τις πτήσεις εντός του ΕΟΧ, όταν αυτό αρμόζει.
            
            
               Η έκθεση θα εξετάσει επίσης τη φιλοδοξία και τη συνολική περιβαλλοντική ακεραιότητα του παγκόσμιου αγορακεντρικού μέτρου, τη γενική φιλοδοξία του σε σχέση με τους στόχους της συμφωνίας των Παρισίων, το επίπεδο συμμετοχής, την εκτελεστότητά του, τη διαφάνεια, τις κυρώσεις για μη συμμόρφωση, τις διαδικασίες για συμμετοχή του κοινού, την ποιότητα των πιστωτικών μορίων αντιστάθμισης, την παρακολούθηση, την υποβολή εκθέσεων και την εξακρίβωση των εκπομπών, τα μητρώα, τη λογοδοσία, καθώς και τους κανόνες σχετικά με τη χρήση βιοκαυσίμων. Η Επιτροπή μπορεί να συνοδεύσει την έκθεση που αναφέρεται στην παράγραφο 2 του προαναφερθέντος άρθρου με νομοθετική πρόταση προς το Ευρωπαϊκό Κοινοβούλιο και το Συμβούλιο για την τροποποίηση, διαγραφή, παράταση ή αντικατάσταση των παρεκκλίσεων που προβλέπονται στο άρθρο 28α της οδηγίας για το ΣΕΔΕ της ΕΕ, όπως υπαγορεύει η δέσμευση της Ένωσης για τη μείωση των εκπομπών αερίων θερμοκηπίου στο σύνολο της οικονομίας με ορίζοντα το 2030 με στόχο να εξασφαλιστεί η περιβαλλοντική ακεραιότητα και η αποτελεσματικότητα της δράσης της Ένωσης για το κλίμα. Η οδηγία καθιστά επίσης σαφές ότι η έκθεση θα εξετάσει την ανάγκη για αναθεώρηση της νομικής βάσης της παρούσας κατ’ εξουσιοδότηση πράξης
                  9
               .
            
            
               Η οδηγία 2003/87/ΕΚ εφαρμόζεται ανεξάρτητα από την ιθαγένεια του αερομεταφορέα και, καταρχήν, καλύπτει πτήσεις από ή προς αεροδρόμιο ευρισκόμενο στο έδαφος κράτους μέλους. Το άρθρο 28α εξαιρεί τις εκπομπές από πτήσεις προς και από αεροδρόμια που βρίσκονται σε χώρες εκτός του ΕΟΧ για κάθε ημερολογιακό έτος έως το 2023. Η ίση μεταχείριση των φορέων εκμετάλλευσης αεροσκαφών που εκτελούν δρομολόγια έχει ζωτική σημασία για την αποφυγή στρεβλώσεων του ανταγωνισμού και αναγνωρίζεται ως σημαντικό ζήτημα στο ψήφισμα του ΔΟΠΑ του 2016. Πτήσεις εντός του ΕΟΧ εκτελούνται από περισσότερους από 500 φορείς εκμετάλλευσης αεροσκαφών, μεταξύ των οποίων συγκαταλέγονται περισσότεροι από 100 εμπορικοί φορείς εκμετάλλευσης αεροσκαφών με έδρα εκτός του ΕΟΧ· οι εν λόγω φορείς εμφανίζουν εξαιρετικά υψηλό επίπεδο συμμόρφωσης. Το πεδίο εφαρμογής της οδηγίας 2003/87/ΕΚ μπορεί να τροποποιηθεί μόνο από το Ευρωπαϊκό Κοινοβούλιο και το Συμβούλιο
                  10
               .
            
            
               Η παρούσα κατ’ εξουσιοδότηση πράξη εφαρμόζει την αρχή της ίσης μεταχείρισης σύμφωνα με το άρθρο 28γ της οδηγίας για το ΣΕΔΕ της ΕΕ. Η Επιτροπή θα υποβάλλει στη Γραμματεία του ΔΟΠΑ μόνο τις πληροφορίες εκείνες σχετικά με τις πτήσεις που αναμένονται στο πλαίσιο του συστήματος της ΔΟΠΑ, ενώ οι εκπομπές των φορέων εκμετάλλευσης αεροσκαφών όλων των άλλων χωρών, όταν είναι σημαντικές, θα πρέπει να υποβάλλονται στη Γραμματεία του ΔΟΠΑ από άλλες χώρες. Είναι προς το συμφέρον των φορέων εκμετάλλευσης αεροσκαφών να υποβάλουν τα δεδομένα εκπομπών τους για τις διεθνείς πτήσεις
                  11
                το 2019 και το 2020, καθώς, με τον τρόπο αυτόν, θα μειωθούν οι εκπομπές που θα πρέπει να αντισταθμίσουν αργότερα. Στην περίπτωση μη υποβολής των στοιχείων αυτών, τα SARP προβλέπουν τη χρήση άλλων πηγών πληροφοριών για την κάλυψη των κενών.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Στις 13 Ιουλίου 2018 πραγματοποιήθηκε συνάντηση των ενδιαφερόμενων μερών στο πλαίσιο της ομάδας εμπειρογνωμόνων για την κλιματική αλλαγή, στην οποία συμμετείχαν εκπρόσωποι της βιομηχανίας, της κοινωνίας των πολιτών και των κρατών μελών. Μια δεύτερη συνάντηση πραγματοποιήθηκε στις 3 Δεκεμβρίου 2018, πριν από την έκδοση της κατ’ εξουσιοδότηση πράξης· στη συνάντηση αυτή εξετάστηκε το κείμενο της κατ’ εξουσιοδότηση πράξης και το ευρύτερο πλαίσιο των κανόνων εφαρμογής του ΣΕΔΕ της ΕΕ για την παρακολούθηση, την υποβολή εκθέσεων, την επαλήθευση και τη διαπίστευση.  Εκτός αυτού, στη διαδικτυακή πύλη για τη βελτίωση της νομοθεσίας συγκεντρώθηκαν —σε διάστημα τεσσάρων εβδομάδων, από τις 28 Νοεμβρίου έως τις 26 Δεκεμβρίου 2018— διαδικτυακές παρατηρήσεις σχετικά με το κείμενο του κατ’ εξουσιοδότηση κανονισμού. Οι ενώσεις αεροπορικών εταιρειών υπέβαλαν πέντε εισηγήσεις. Ύστερα από την έκδοσή της, η κατ’ εξουσιοδότηση πράξη θα υπόκειται σε έλεγχο από το Ευρωπαϊκό Κοινοβούλιο και το Συμβούλιο, για περίοδο δύο μηνών.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το πεδίο εφαρμογής της κατ’ εξουσιοδότηση πράξης καθορίζεται από την αναθεωρημένη οδηγία για το ΣΕΔΕ της ΕΕ. Ο κανονισμός θεωρείται το κατάλληλο μέσο. Όπως εξηγείται ανωτέρω, είναι προς το συμφέρον των φορέων εκμετάλλευσης αεροσκαφών να ακολουθούν τον παρόντα κανονισμό για τους σκοπούς του καθορισμού της αρχικής βασικής τιμής των εκπομπών στο πλαίσιο του συστήματος του ΔΟΠΑ. 
            
            
               Άρθρο 1
            
            
               Το άρθρο αυτό ορίζει τους φορείς εκμετάλλευσης αεροσκαφών που υπόκεινται στον παρόντα κανονισμό και εξαιρεί ορισμένους τύπους πτήσεων μη εμπορικού χαρακτήρα τους οποίους μπορεί να εκτελούν οι εν λόγω φορείς.
            
            
               Άρθρο 2
            
            
               Οι παράγραφοι 1 και 2 του άρθρου αυτού ορίζουν τις πρόσθετες επαληθευμένες πληροφορίες για τις εκπομπές που πρέπει να υποβάλλουν οι φορείς εκμετάλλευσης αεροσκαφών, ώστε να συμπληρώνονται οι ήδη επαληθευμένες εκπομπές που έχουν υποβληθεί βάσει του κανονισμού MRR. Η υποβολή εκθέσεων για τις εκπομπές βάσει του κανονισμού MRR και των προαναφερθεισών παραγράφων είναι υποχρεωτική και η μη υποβολή υπόκειται σε διαδικασίες επιβολής δυνάμει του άρθρου 16 της οδηγίας για το ΣΕΔΕ της ΕΕ.
            
         
         
            
               Η πρώτη κατηγορία πρόσθετων πληροφοριών για τις εκπομπές ορίζεται στην παράγραφο 1 στοιχείο α) και αφορά τις πτήσεις μεταξύ αεροδρομίων που βρίσκονται στον ΕΟΧ και αεροδρομίων σε τρίτες χώρες (π.χ. Παρίσι–Μαρακές). 
            
            
               Η δεύτερη κατηγορία πρόσθετων πληροφοριών για τις εκπομπές ορίζεται στην παράγραφο 1 στοιχείο β) και αφορά τις πτήσεις μεταξύ αεροδρομίων που βρίσκονται στον ΕΟΧ και αεροδρομίων που βρίσκονται σε εξόχως απόκεντρες περιοχές άλλων κρατών μελών του ΕΟΧ (π.χ. Δουβλίνο–Λανθαρότε), καθώς και σε εξαρτήσεις και εδάφη των εν λόγω κρατών μελών
                  12
                (π.χ. Ιρλανδία–Γροιλανδία). Πρέπει να σημειωθεί ότι οι εσωτερικές πτήσεις όπως Μαδρίτη–Λανθαρότε δεν καλύπτονται από το σύστημα του ΔΟΠΑ και, συνεπώς, δεν υπόκεινται στην παρούσα κατ’ εξουσιοδότηση πράξη.
            
            
               Η τρίτη κατηγορία συμπληρωματικών πληροφοριών για τις εκπομπές ορίζεται στην παράγραφο 1 στοιχείο γ) και αφορά τις πτήσεις μεταξύ αεροδρομίων που βρίσκονται σε εξόχως απόκεντρες περιοχές, εξαρτήσεις ή εδάφη των κρατών μελών του ΕΟΧ και αεροδρομίων που βρίσκονται σε τρίτες χώρες ή σε εξαρτήσεις ή εδάφη άλλων κρατών μελών (π.χ. Γροιλανδία–Καναδάς).
            
            
               Στην παράγραφο 2 διευκρινίζεται ότι οι απαιτήσεις της παραγράφου 1 εφαρμόζονται και στους φορείς εκμετάλλευσης αεροσκαφών που εκτελούν λιγότερες από 243 πτήσεις ανά περίοδο τριών διαδοχικών τετραμήνων, από ή προς αεροδρόμιο που βρίσκεται στο έδαφος κράτους μέλους (όπως αναφέρονται στο παράρτημα 1 κατηγορία «Αεροπορικές μεταφορές» στοιχείο ι) της οδηγίας 2003/87/ΕΚ).
            
            
               Η παράγραφος 3 αφορά την υποβολή επαληθευμένων δεδομένων εκπομπών για τις πτήσεις μεταξύ αεροδρομίων που βρίσκονται σε δύο διαφορετικές τρίτες χώρες, δηλ. μεταξύ αεροδρομίων που βρίσκονται εκτός του ΕΟΧ και αεροδρομίων που βρίσκονται σε άλλες χώρες εκτός του ΕΟΧ (π.χ. πόλη του Μεξικού–Ρίο ντε Τζανέιρο). Όσον αφορά την κατηγορία αυτή, συνιστάται η υποβολή των δεδομένων που αφορούν τις εκπομπές. Το ζήτημα του κατά πόσον θα ήταν σκόπιμο να ενισχυθούν οι αρμοδιότητες πρέπει να εξεταστεί στην έκθεση προς το Ευρωπαϊκό Κοινοβούλιο και το Συμβούλιο.
            
            
               Στην παράγραφο 4 διασαφηνίζονται οι τύποι πτήσεων που πρέπει να αποτελούν αντικείμενο εκθέσεων για τους σκοπούς του συστήματος του ΔΟΠΑ.
            
            
               Άρθρο 3
            
            
               Στην παράγραφο 1 του άρθρου αυτού επιβεβαιώνεται ότι η υποβολή εκθέσεων για τις εκπομπές σύμφωνα με το άρθρο 2 πρέπει να πληροί τα πρότυπα που ορίζονται στις σχετικές διατάξεις της οδηγίας για το ΣΕΔΕ της ΕΕ και του κανονισμού MRR. 
            
            
               Η παράγραφος 2 αναφέρεται στα ηλεκτρονικά υποδείγματα που πρέπει να χρησιμοποιούνται για την υποβολή εκθέσεων. Πάνω από 900 φορείς εκμετάλλευσης αεροσκαφών τα έχουν χρησιμοποιήσει για να δηλώσουν επαληθευμένες εκπομπές, καθώς και για να υποβάλουν αίτηση για δωρεάν κατανομή στο πλαίσιο του συστήματος εμπορίας εκπομπών της ΕΕ. Τα υποδείγματα θα επικαιροποιηθούν από την Επιτροπή για τους σκοπούς του συστήματος του ΔΟΠΑ.
            
            
               Άρθρο 4
            
            
               Σ’ αυτό το άρθρο ορίζεται ότι, για την υποβολή εκθέσεων σχετικά με τις εκπομπές δυνάμει του άρθρου 2, εφαρμόζονται τα πρότυπα που καθορίζονται στις σχετικές διατάξεις της οδηγίας για το ΣΕΔΕ της ΕΕ και του κανονισμού AVR. 
            
            
               Άρθρο 5
            
            
               Σ’ αυτό το άρθρο ορίζεται ότι το εντεταλμένο κράτος μέλος ως προς έναν φορέα εκμετάλλευσης αεροσκαφών είναι το κράτος μέλος που αναφέρεται στο άρθρο 18α της οδηγίας 2003/87/ΕΚ. Δεν περιλαμβάνονται όλοι οι φορείς εκμετάλλευσης, οι οποίοι οφείλουν να υποβάλλουν εκθέσεις βάσει του παρόντος κανονισμού, στο παράρτημα του κανονισμού (ΕΚ) αριθ. 748/2009 της Επιτροπής. Σε τέτοιες περιπτώσεις, ο φορέας εκμετάλλευσης θα πρέπει να δηλώνει τις επαληθευμένες εκπομπές του στο κράτος μέλος που του έχει χορηγήσει το πιστοποιητικό αερομεταφορέα ή, σε περιπτώσεις που δεν έχει εκδοθεί τέτοιο πιστοποιητικό από κράτος μέλος, στο κράτος μέλος όπου έχει πραγματοποιηθεί η επίσημη καταχώρισή του.
            
            
               Άρθρο 6
            
            
               Αυτό το άρθρο επιτρέπει στην Επιτροπή να ζητά τη συνδρομή του Eurocontrol για τη συμπλήρωση των δεδομένων εκπομπών, αντλώντας στοιχεία από τις βάσεις δεδομένων στις οποίες έχει πρόσβαση, με στόχο την ορθή δήλωση των σχετικών εκπομπών. Αυτό δεν αποκλείει τη χρήση άλλων πηγών δεδομένων. 
            
            
               Άρθρο 7
            
            
               Αυτό το άρθρο απαιτεί από την Επιτροπή να διαβιβάζει τα σχετικά επαληθευμένα δεδομένα εκπομπών στη Γραμματεία του ΔΟΠΑ. Αυτό αφορά μόνο τα δεδομένα φορέων εκμετάλλευσης αεροσκαφών για τους οποίους η Γραμματεία του ΔΟΠΑ αναμένει να λαμβάνει δεδομένα εκπομπών από την Ένωση (π.χ. ευρωπαϊκές αεροπορικές εταιρείες). Πριν από τη διαβίβαση, το οικείο κράτος μέλος οφείλει να δώσει την έγκρισή του αφού ελέγξει την τάξη μεγέθους των δεδομένων, συμπεριλαμβανομένων τυχόν δεδομένων από τον Eurocontrol. 
            
            
               Γίνεται πλήρως σεβαστός ο ρόλος του Ευρωπαϊκού Κοινοβουλίου και του Συμβουλίου όσον αφορά τη λήψη αποφάσεων για αλλαγές στο ενωσιακό δίκαιο και, συνεπώς, το άρθρο αυτό δεν θίγει με κανέναν τρόπο τη διαδικασία εξέτασης, από μέρους του Ευρωπαϊκού Κοινοβουλίου και του Συμβουλίου, των τρόπων εφαρμογής του συστήματος του ΔΟΠΑ στο ενωσιακό δίκαιο μέσω μελλοντικής αναθεώρησης της οδηγίας για το ΣΕΔΕ της ΕΕ.
            
            
               Υπάρχουν τρεις συντελεστές εκπομπών για τα αεροπορικά καύσιμα στο ΣΕΔΕ της ΕΕ:
            
            
                     
                        Καύσιμο
                     
                  
                  
                     
                        Συντελεστής εκπομπών (t CO2/t καυσίμου)
                     
                  
               
                     
                        Βενζίνη αεροπλάνων (AvGas)
                     
                  
                  
                     
                        3,10
                     
                  
               
                     
                        Βενζίνη αεριωθουμένων (Jet B)
                     
                  
                  
                     
                        3,10
                     
                  
               
                     
                        Κηροζίνη αεριωθουμένων (Jet A1 ή Jet A)
                     
                  
                  
                     
                        3,15
                     
                  
               
         
            
               Στο σύστημα του ΔΟΠΑ, ο συντελεστής εκπομπών για την κηροζίνη αεριωθουμένων (Jet A1 ή Jet A) είναι 3,16. Κατά τη διαβίβαση των δεδομένων στη Γραμματεία του ΔΟΠΑ, θα χρησιμοποιείται ο εν λόγω συντελεστής εκπομπών. Η έκθεση δυνάμει του άρθρου 28β της οδηγίας θα εξετάσει κατά πόσον αυτό θα πρέπει να αναθεωρηθεί, ενώ το Ευρωπαϊκό Κοινοβούλιο και το Συμβούλιο θα μπορούσαν να λάβουν τα κατάλληλα μέτρα, μεταξύ των οποίων και η αλλαγή του συντελεστή εκπομπών κηροζίνης αεριωθουμένων στο πλαίσιο του ΣΕΔΕ της ΕΕ.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 6.3.2019
            
            
               για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τα μέτρα που έχει θεσπίσει ο Διεθνής Οργανισμός Πολιτικής Αεροπορίας για την παρακολούθηση, την υποβολή εκθέσεων και την επαλήθευση των εκπομπών των αεροπορικών μεταφορών με σκοπό την εφαρμογή παγκόσμιου αγορακεντρικού μέτρου
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου, και ιδίως το άρθρο 28γ,
            
            
               Εκτιμώντας τα ακόλουθα:
            
            
               (1)Το άρθρο 28γ της οδηγίας 2003/87/ΕΚ εξουσιοδοτεί την Επιτροπή να θεσπίζει διατάξεις για την κατάλληλη παρακολούθηση, την υποβολή εκθέσεων και την εξακρίβωση των εκπομπών για τον σκοπό της εφαρμογής του παγκόσμιου αγορακεντρικού μέτρου του Διεθνούς Οργανισμού Πολιτικής Αεροπορίας («ΔΟΠΑ») σε όλα τα καλυπτόμενα δρομολόγια. Για λόγους ασφάλειας δικαίου και σαφήνειας, είναι αναγκαίο να προσδιοριστούν οι πτήσεις που υπόκεινται στις εν λόγω διατάξεις με βάση τα αντίστοιχα δρομολόγια και τους φορείς εκμετάλλευσης αεροσκαφών.
            
            
               (2)Για τους σκοπούς του συστήματος εμπορίας δικαιωμάτων εκπομπών της ΕΕ, οι ρυθμίσεις για την παρακολούθηση και την υποβολή εκθέσεων σχετικά με τις εκπομπές, καθώς και για την επαλήθευση των εκθέσεων αυτών, εφαρμόζονται σύμφωνα με τον κανονισμό (ΕΕ) αριθ. 601/2012 της Επιτροπής
                  13
                και με τον εκτελεστικό κανονισμό (ΕΕ) 2018/2067 της Επιτροπής
                  14
               . Οι εν λόγω ρυθμίσεις έχουν επικαιροποιηθεί και αναπτυχθεί περαιτέρω, όσον αφορά την παρακολούθηση και την υποβολή εκθέσεων για τις εκπομπές, με τον εκτελεστικό κανονισμό (ΕΕ) 2018/2066 της Επιτροπής
                  15
               , ο οποίος θα αρχίσει να εφαρμόζεται από την 1η Ιανουαρίου 2021. Οι εκτελεστικοί κανονισμοί (ΕΕ) 2018/2066 και (ΕΕ) 2018/2067 λαμβάνουν υπόψη την πρώτη έκδοση των διεθνών προτύπων και των συνιστώμενων πρακτικών που εξέδωσε ο ΔΟΠΑ στις 27 Ιουνίου 2018. Για λόγους διοικητικής αποτελεσματικότητας και για να ελαχιστοποιηθούν οι δαπάνες για τους φορείς εκμετάλλευσης, είναι σκόπιμο να ευθυγραμμιστούν οι διατάξεις για την εφαρμογή του παγκόσμιου αγορακεντρικού μέτρου του ΔΟΠΑ με τις διατάξεις που έχουν θεσπιστεί με τον κανονισμό (ΕΕ) αριθ. 601/2012 και με τους προαναφερθέντες εκτελεστικούς κανονισμούς.
            
            
               (3)Σύμφωνα με τον κανονισμό (ΕΕ) αριθ. 601/2012 της Επιτροπής, τα κράτη μέλη μπορούν να επιβάλλουν τη χρήση ηλεκτρονικών προτύπων (υποδειγμάτων) και ειδικών μορφοτύπων αρχείων για τους σκοπούς της υποβολής εκθέσεων σχετικά με τις εκπομπές από αεροπορικές δραστηριότητες βάσει της οδηγίας 2003/87/ΕΚ. Για να εξασφαλιστεί η συμμόρφωση των φορέων εκμετάλλευσης αεροσκαφών με αυτού του είδους τις απαιτήσεις και κατά την υποβολή εκθέσεων για εκπομπές στο πλαίσιο του παγκόσμιου αγορακεντρικού μέτρου του ΔΟΠΑ, η Επιτροπή θα πρέπει να δημοσιεύσει ειδικό ηλεκτρονικό μορφότυπο ανταλλαγής δεδομένων.
            
            
               (4)Η εφαρμογή των απαιτήσεων παρακολούθησης, υποβολής εκθέσεων και επαλήθευσης για ορισμένες πτήσεις μόνο όσον αφορά τους φορείς εκμετάλλευσης αεροσκαφών που είναι εγκατεστημένοι στον ΕΟΧ δεν θεωρείται ότι προκαλεί στρέβλωση του ανταγωνισμού. Επομένως, αυτού του είδους οι απαιτήσεις μπορούν να θεσπιστούν βάσει του άρθρου 28γ της οδηγίας 2003/87/ΕΚ.
            
            
               (5)Η Επιτροπή, για να εξασφαλίσει ότι όλες οι σχετικές εκπομπές προσδιορίζονται ορθά, θα πρέπει να εξουσιοδοτηθεί να ζητά τη συνδρομή του Eurocontrol για τη συμπλήρωση των δεδομένων σχετικά με τις εκπομπές, όταν αυτό αρμόζει.
            
            
               (6)Η Επιτροπή θα πρέπει να διαβιβάζει τα σχετικά επαληθευμένα δεδομένα για τις εκπομπές στη Γραμματεία του ΔΟΠΑ, προκειμένου να εξασφαλίζεται η πλήρης και έγκαιρη υποβολή δεδομένων σχετικά με τις εκπομπές που αφορούν όλες τις σχετικές πτήσεις,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               1.Οι υποχρεώσεις υποβολής εκθέσεων που προβλέπονται στο άρθρο 2 ισχύουν μόνο για τους φορείς εκμετάλλευσης αεροσκαφών που πληρούν όλες τις ακόλουθες προϋποθέσεις:
            
            
               α)είναι κάτοχοι πιστοποιητικού αερομεταφορέα που έχει εκδοθεί από κράτος μέλος, ή είναι καταχωρισμένοι σε κράτος μέλος, συμπεριλαμβανομένων των εξόχως απόκεντρων περιοχών, εξαρτήσεων και εδαφών του εν λόγω κράτους μέλους·
            
            
               β)παράγουν ετήσιες εκπομπές CO2 υψηλότερες από 10 000 τόνους εξαιτίας της χρήσης αεροπλάνων με μέγιστη πιστοποιημένη μάζα απογείωσης άνω των 5 700 kg, εκτελώντας πτήσεις μεταξύ αεροδρομίων που βρίσκονται σε διαφορετικά κράτη του Ευρωπαϊκού Οικονομικού Χώρου (ΕΟΧ) ή πτήσεις που αναφέρονται στο άρθρο 2 παράγραφος 1, από την 1η Ιανουαρίου 2019. 
            
         
         
            
               2.Για τους σκοπούς της παραγράφου 1 στοιχείο β), δεν λαμβάνονται υπόψη οι εκπομπές από τους ακόλουθους τύπους πτήσεων:
            
            
               α)πτήσεις με κυβερνητικά αεροσκάφη· 
            
            
               β)πτήσεις ανθρωπιστικού χαρακτήρα·
            
            
               γ)ιατρικές πτήσεις·
            
            
               δ)στρατιωτικές πτήσεις· 
            
            
               ε)πυροσβεστικές πτήσεις.
            
            
               Άρθρο 2
            
            
               1.Οι φορείς εκμετάλλευσης αεροσκαφών δηλώνουν τις εκπομπές από τις ακόλουθες πτήσεις:
            
            
               α)πτήσεις μεταξύ αεροδρομίων που βρίσκονται σε κράτη μέλη και αεροδρομίων που βρίσκονται σε τρίτες χώρες·
            
            
               β)πτήσεις μεταξύ αεροδρομίων που βρίσκονται σε κράτη μέλη και αεροδρομίων που βρίσκονται σε εξόχως απόκεντρες περιοχές, εξαρτήσεις ή εδάφη άλλων κρατών μελών·
            
            
               γ)πτήσεις μεταξύ αεροδρομίων που βρίσκονται σε εξόχως απόκεντρες περιοχές, εξαρτήσεις ή εδάφη κρατών μελών και αεροδρομίων που βρίσκονται σε τρίτες χώρες ή σε εξαρτήσεις ή εδάφη άλλων κρατών μελών.
            
            
               2.Η παράγραφος 1 εφαρμόζεται επίσης και στους εμπορικούς αερομεταφορείς που εκτελούν λιγότερες από 243 πτήσεις ανά περίοδο τριών διαδοχικών τετραμήνων, από ή προς αεροδρόμιο που βρίσκεται στο έδαφος κράτους μέλους.
            
            
               3.Συνιστάται στους φορείς εκμετάλλευσης αεροσκαφών να επαληθεύουν και να δηλώνουν επίσης τις εκπομπές τους από πτήσεις μεταξύ αεροδρομίων που βρίσκονται σε δύο διαφορετικές τρίτες χώρες. 
            
            
               4.Οι παράγραφοι 1 και 3 εφαρμόζονται όσον αφορά τις εκπομπές από πτήσεις κάθε τύπου, εκτός από τους τύπους πτήσεων που αναφέρονται στο άρθρο 1 παράγραφος 2, μεταξύ των οποίων περιλαμβάνονται:
            
            
               α)οι πτήσεις για σκοπούς εκπαίδευσης ή έρευνας και διάσωσης·
            
            
               β)οι πτήσεις που διέπονται από κανόνες πτήσης εξ όψεως·
            
            
               γ)οι πτήσεις για επιστημονική έρευνα και δοκιμές· 
            
            
               δ)οι πτήσεις στο πλαίσιο της υποχρέωσης παροχής δημόσιας υπηρεσίας.
            
            
               Άρθρο 3
            
            
               1.Για τους σκοπούς της δήλωσης των εκπομπών τους σύμφωνα με το άρθρο 2 του παρόντος κανονισμού, οι φορείς εκμετάλλευσης αεροσκαφών υπόκεινται στις ίδιες απαιτήσεις με εκείνες που καθορίζονται στο άρθρο 14 της οδηγίας 2003/87/ΕΚ και στον κανονισμό (ΕΕ) αριθ. 601/2012. Από την 1η Ιανουαρίου 2021, υπόκεινται στις ίδιες απαιτήσεις με εκείνες που προβλέπονται στον εκτελεστικό κανονισμό (ΕΕ) 2018/2066.
            
         
         
            
               2.Η Επιτροπή δημοσιεύει ηλεκτρονικό μορφότυπο ανταλλαγής δεδομένων για την υποβολή δεδομένων σχετικών με τις εκπομπές των πτήσεων που αναφέρονται στο άρθρο 2. Οι φορείς εκμετάλλευσης αεροσκαφών χρησιμοποιούν τον εν λόγω ηλεκτρονικό μορφότυπο ανταλλαγής δεδομένων.
            
            
               Άρθρο 4
            
            
               Η επαλήθευση των δεδομένων σχετικά με τις εκπομπές που πρέπει να δηλώνονται δυνάμει του άρθρου 2 του παρόντος κανονισμού και η διαπίστευση των ελεγκτών που διενεργούν την εν λόγω επαλήθευση υπόκεινται στις ίδιες απαιτήσεις με εκείνες που καθορίζονται στο άρθρο 15 της οδηγίας 2003/87/ΕΚ και στο μέρος B του παραρτήματος V της εν λόγω οδηγίας, καθώς και στον εκτελεστικό κανονισμό (ΕΕ) 2018/2067.
            
            
               Άρθρο 5
            
            
               Οι φορείς εκμετάλλευσης αεροσκαφών που παρατίθενται στο παράρτημα του κανονισμού (ΕΚ) αριθ. 748/2009 της Επιτροπής
                  16
                δηλώνουν τις εκπομπές τους στο αντίστοιχο εντεταλμένο κράτος μέλος που προσδιορίζεται στο εν λόγω παράρτημα. 
            
            
               Οι φορείς εκμετάλλευσης αεροσκαφών που δεν παρατίθενται στο παράρτημα του κανονισμού (ΕΚ) αριθ. 748/2009 δηλώνουν τις εκπομπές τους στο κράτος μέλος που τους έχει χορηγήσει το πιστοποιητικό μεταφορέα ή, σε περιπτώσεις που δεν έχει εκδοθεί πιστοποιητικό αερομεταφορέα από κράτος μέλος, στο κράτος μέλος όπου έχει πραγματοποιηθεί η επίσημη καταχώρισή τους.
            
            
               Άρθρο 6
            
            
               Όταν αυτό αρμόζει, η Επιτροπή μπορεί να ζητά τη συνδρομή του Eurocontrol ώστε να βελτιώνεται η ορθότητα των δεδομένων για τις εκπομπές που υποβάλλονται σύμφωνα με το άρθρο 2.
            
            
               Άρθρο 7
            
            
               Με την επιφύλαξη της αναθεώρησης της οδηγίας 2003/87/ΕΚ από το Ευρωπαϊκό Κοινοβούλιο και το Συμβούλιο, η Επιτροπή διαβιβάζει στη Γραμματεία του Διεθνούς Οργανισμού Πολιτικής Αεροπορίας τα σχετικά δεδομένα εκπομπών που έχουν δηλωθεί δυνάμει του άρθρου 14 της οδηγίας 2003/87/ΕΚ και δυνάμει του παρόντος κανονισμού. Πριν από την εν λόγω διαβίβαση, οι αρμόδιες αρχές διενεργούν ελέγχους σχετικά με την τάξη μεγέθους των δεδομένων που πρόκειται να διαβιβαστούν.
            
            
               Για τη διαβίβαση δεδομένων σχετικά με τις εκπομπές σύμφωνα με την παράγραφο 1 του παρόντος άρθρου, χρησιμοποιείται ο συντελεστής εκπομπών που καθορίζεται στο παράρτημα 16 τόμος IV της σύμβασης για τη Διεθνή Πολιτική Αεροπορία, η οποία υπεγράφη στις 7 Δεκεμβρίου 1944 (σύμβαση του Σικάγο) για το καύσιμο «κηροζίνη αεριωθουμένων (Jet A1 ή Jet A)».
            
            
               Άρθρο 8
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 6.3.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Σε αυτά περιλαμβάνονται τα εξής: χρηματοοικονομική στήριξη ύψους άνω των 15 εκατ. € για σχέδια ανάπτυξης ικανοτήτων της ΕΕ στις αναπτυσσόμενες χώρες· ο χρόνος που αφιερώνει το προσωπικό της Επιτροπής, του Ευρωπαϊκού Οργανισμού Ασφάλειας της Αεροπορίας (EASA) και του Eurocontrol για εργασία που αφορά τον ΔΟΠΑ· η εντατική συμμετοχή κυβερνητικών και βιομηχανικών εμπειρογνωμόνων· και η απόσπαση προσωπικού στη Γραμματεία του ΔΟΠΑ.
               
               
                  
                     (2)
                  
                        Για περισσότερες πληροφορίες, βλ. την κοινή ευρωπαϊκή ενότητα του κρατικού σχεδίου δράσης της Αυστρίας για τη μείωση των εκπομπών στο πλαίσιο του ΔΟΠΑ, η οποία διατίθεται στην εξής διεύθυνση: 
                  
                     https://www.icao.int/environmental-protection/Lists/ActionPlan/Attachments/78/CO2%20Reduction%20Action%20Plan_Austria_July%202018.pdf
                  
                  , σελίδες 45-49. 
               
               
                  
                     (3)
                  
                        Οδηγία (ΕΕ) 2018/410 του Ευρωπαϊκού Κοινοβουλίου και του Συμβουλίου, της 14ης Μαρτίου 2018, για την τροποποίηση της οδηγίας 2003/87/ΕΚ με σκοπό την ενίσχυση οικονομικά αποδοτικών μειώσεων των εκπομπών και την προώθηση επενδύσεων χαμηλών ανθρακούχων εκπομπών και της απόφασης (ΕΕ) 2015/1814 (ΕΕ L 76 της 19.3.2018, σ. 3).
               
               
                  
                     (4)
                  
                        Κανονισμός (ΕΕ) 2017/2392 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2017, για την τροποποίηση της οδηγίας 2003/87/ΕΚ για τη συνέχιση των ισχυόντων περιορισμών του πεδίου εφαρμογής για τις αεροπορικές δραστηριότητες και για την προετοιμασία για την εφαρμογή ενός παγκόσμιου αγορακεντρικού μέτρου από το 2021 (ΕΕ L 350 της 29.12.2017, σ. 7).
               
               
                  
                     (5)
                  
                        Εκτελεστικός κανονισμός (ΕΕ) 2018/2066 της Επιτροπής, της 19ης Δεκεμβρίου 2018, για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου κατ’ εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και για την τροποποίηση του κανονισμού (ΕΕ) αριθ. 601/2012 της Επιτροπής (ΕΕ L 334 της 31.12.2018, σ. 1–93).
               
               
                  
                     (6)
                  
                        Εκτελεστικός κανονισμός (ΕΕ) 2018/2067 της Επιτροπής, της 19ης Δεκεμβρίου 2018, σχετικά με την επαλήθευση των δεδομένων και τη διαπίστευση των ελεγκτών σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 334 της 31.12.2018, σ. 94–134).
               
               
                  
                     (7)
                  
                        Βλ. τη μελέτη της Επιτροπής σχετικά με τις ενδεχόμενες νομικές ρυθμίσεις για την εφαρμογή ενός παγκόσμιου αγορακεντρικού μέτρου για τις εκπομπές που οφείλονται στις διεθνείς αεροπορικές μεταφορές, στη διεύθυνση https://ec.europa.eu/clima/sites/clima/files/transport/aviation/docs/gmbm_legal_study_en.pdf.
               
               
                  
                     (8)
                  
                        Βλ. αιτιολογική σκέψη 11 του κανονισμού (ΕΕ) 2017/2392 του Συμβουλίου, της 13ης Δεκεμβρίου 2017.
               
               
                  
                     (9)
                  
                        Βλ. άρθρο 28β παράγραφος 2 του κανονισμού (ΕΕ) 2017/2392 του Συμβουλίου, της 13ης Δεκεμβρίου 2017.
               
               
                  
                     (10)
                  
                        Εκτός από τις περιπτώσεις για τις οποίες προβλέπονται τροποποιήσεις με κατ’ εξουσιοδότηση πράξη σύμφωνα με το άρθρο 25α της οδηγίας 2003/87/ΕΚ.
               
               
                  
                     (11)
                  
                        Οι διεθνείς πτήσεις αποτελούν το 60 % περίπου των παγκόσμιων εκπομπών των αεροπορικών μεταφορών, ενώ το υπόλοιπο 40 % αφορά εσωτερικές πτήσεις. Η εντολή του ΔΟΠΑ δεν καλύπτει την εγχώρια αεροπορία, βλ. https://www.icao.int/environmental-protection/Documents/STATEMENTS/cop4.PDF.
               
               
                  
                     (12)
                  
                        Για πλήρη κατάλογο των πτήσεων αυτών, βλ. απάντηση 5 στις συχνές ερωτήσεις στη διεύθυνση: https://ec.europa.eu/clima/sites/clima/files/transport/aviation/docs/faq_aviation_2013-2016_en.pdf.
               
               
                  
                     (13)
                  
                        Κανονισμός (ΕΕ) αριθ. 601/2012 της Επιτροπής, της 21ης Ιουνίου 2012, για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου κατ’ εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 181 της 12.7.2012, σ. 30).
               
               
                  
                     (14)
                  
                        Εκτελεστικός κανονισμός (ΕΕ) 2018/2067 της Επιτροπής, της 19ης Δεκεμβρίου 2018, σχετικά με την επαλήθευση των δεδομένων και τη διαπίστευση των ελεγκτών σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 334 της 31.12.2018, σ. 94).
               
               
                  
                     (15)
                  
                        Εκτελεστικός κανονισμός (ΕΕ) 2018/2066 της Επιτροπής, της 19ης Δεκεμβρίου 2018, για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου κατ’ εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και την τροποποίηση του κανονισμού (ΕΕ) αριθ. 601/2012 της Επιτροπής (ΕΕ L 334 της 31.12.2018, σ. 1). 
               
               
                  
                     (16)
                  
                        Κανονισμός (ΕΚ) αριθ. 748/2009 της Επιτροπής, της 5ης Αυγούστου 2009, σχετικά με τον κατάλογο των φορέων εκμετάλλευσης αεροσκαφών που ασκούσαν αεροπορική δραστηριότητα του παραρτήματος I της οδηγίας 2003/87/ΕΚ την 1η Ιανουαρίου 2006 ή μετά την ημερομηνία αυτή, στον οποίο προσδιορίζεται το εντεταλμένο κράτος μέλος για κάθε φορέα εκμετάλλευσης αεροσκαφών (ΕΕ L 219 της 22.8.2009, σ. 1).